I TV-resepsjonen på Marienlyst står det en stilig skinnsalong jeg har lyst på. Nå som NRK skal hogges opp i god høyremann-stil, tinger jeg på den med det samme. Hvis du jobber seint i helga, Thor Gjermund, kan jeg komme og hente den. Siden den er litt lang, akter jeg å basere meg på litt hjelp fra noen med brede NRK-skuldre. Akkurat som TV 2, VG og kabelselskapet Get. De vil jo ha tilgang til NRKs arkiver på generell basis, helt gratis, for å tjene egne penger på statskanalens oppsamlede TV-opptak fra over 50 år.

Kravet er like grådig som det er usaklig. Hvis NRKs opptak er det folkeeie TV 2 og VG hevder, skal folket ha noe å si. Mine lisenskroner skal ikke havne i Schibsted-direktørenes lomme. De er det NRK som skal ha.

NRKs konkurrenter går høyt ut med kravene nå som det er kommet en ny mentalitet på Stortinget. Tidligere har dette storting vært opptatt av å beskytte NRK av konkurransehensyn, mot de kommerse kreftene. Norske politikere var bevisst NRKs rolle som kulturbærer, i en medieverden preget av aktører som er mer opptatt av egen fortjeneste enn av det norske.

I dag bruker ni av ti nordmenn NRK hver dag. De fleste av oss liker å betale lisens hvert halvår. Noen av oss mener at NRK er svært viktig som en sterk formidler av alt norsk i en verden av internasjonale, rent kommersielt baserte aktører. NRK jobber for Norge. Høyre er først og fremst opptatt av å hevde andres interesser, det vil si europeiske og amerikanske mediegiganters rett til å bli rikere.

Argumentet er at NRK er for stort og mektig, og at NRKs virksomhet går på bekostning av det Solberg-regjeringen har kalt frie aktører. Her er det ikke Amnesty og Plan som Høyre er opptatt av, men selskaper som Schibsted, Egmont, SBS Discovery og MTG. Minst tre av de fire nevnte selskapene sender hundretalls millioner av norske TV-reklamekroner ut av landet hvert år. Ifølge Høyre må mediegigantene nå få anledning til å sende ut enda flere millioner kroner. Partiet skal bare få tatt knekken på NRK først.

Få dager før statsbudsjettet kommer har Høyres mediepolitiske talsmann Kårstein Eidem Løvaas gjentatt partiets læresetning om at NRK er for stort, driver med for mye, er for kommersielle, og at lisensen må ned.

Utspillet er helt i tråd med høyrevridd mediepolitikk bedrevet i land det ikke er naturlig å sammenligne Norge med - som kulturnasjonen Storbritannia, hvis språk, kultur, musikk og film dominerer en hel verden. BBC har i mange år måttet leve med fryst lisens, en politikk presset fram av statskringkasterens mektige konkurrenter type Rupert Murdoch.

Nå vil Høyre ta en Tory-vri her hjemme, og rive ned landets viktigste forsvar mot det vi kalte kultur­imperialisme lenge før Facebook og Google var der. Løvaas fra Høyre/P4 mener også NRK må tåle å bli mindre, fordi NRK ikke har vært nødt til å ta de samme harde valg som andre medieselskap. Hvis ikke dette er politisk tåkeprat, er det oppsiktsvekkende at en mediepolitisk talsperson ikke har fått med seg at NRK har innført stillingsstopp og kuttet 250 millioner kroner de siste fire årene. Han bør også ha fått med seg de siste TV-tallene, som viser at NRK mister stadig flere seere til TV 2, TVNorge og Netflix.

Hvorfor skal NRK drive rockekanal når de kommersielle har to, spør Høyre-politiker Løvaas retorisk i Dagens Næringsliv. Svaret er: Fordi NRK P13 er programlederdrevet, musikkjournalistisk basert radio. De to kommersielle sender en kontinuerlig jukeboks som har en merkelig definisjon av begrepet rock.

Ifølge Høyres medieambisjoner skal vi ikke kunne ta for gitt et mangfoldig radiotilbud i eteren, altså NRK P2, men snarere få DAB-eteren preget av mer kommers radio. Sist gang jeg hørte på en kommersiell kanal, fikk lytterne bryne seg på spørsmålet «hvilket dyr er Langbein?». Der og da hadde jeg virkelig trengt en god skinnsofa å dumpe ned i.